ครม.ให้ยาสูบกันเงินรายได้ใช้สร้างโรงงานใหม่
ครม.ไฟเขียว โรงงานยาสูบ กันเงินรายได้นำส่งคลัง มาใช้ก่อสร้างโรงงานแห่งใหม่ ที่นิคมอุตสาหกรรมโรจนะ
14 ธ.ค. 2553

ครม.ไฟเขียว โรงงานยาสูบ กันเงินรายได้นำส่งคลัง มาใช้ก่อสร้างโรงงานแห่งใหม่ ที่นิคมอุตสาหกรรมโรจนะ
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) มีมติอนุมัติในหลักการตามที่กระทรวงการคลังเสนอให้โรงงานยาสูบใช้แหล่งเงินลงทุนจากเงินรายได้ของโรงงานยาสูบในการก่อสร้างโรงงานผลิตยาสูบแห่งใหม่ ในพื้นที่นิคมอุตสาหกรรมโรจนะ  เบื้องต้นคาดว่าจะใช้วงเงิน 1.62 หมื่นล้านบาท 
สำหรับที่ตั้งโรงงานยาสูบปัจจุบันจะได้ให้มีการพัฒนาเป็นสวนสาธารณะ รวมถึงโรงพยาบาลยาสูบก็จะมีการมอบให้กระทรวงสาธารณะสุขเป็นผู้ดูแลต่อไป
จากที่ก่อนหน้านี้คณะกรรมการอำนวยการโรงงานยาสูบอนุมัติการจัดซื้อที่ดินบริษัท สวนอุตสาหกรรมโรจนะ  เมื่อวันที่ 15 พ.ค. 2552 ปัจจุบันอยู่ระหว่างจัดจ้างผู้ออกแบบรายละเอียดโครงการฯ และจัดจ้างผู้รับเหมาเตรียมพื้นที่ก่อสร้างวงเงินการดำเนินงานแล้วทั้งสิ้น 877.12 ล้านบาท เบิกจ่ายแล้ว 679.11 ล้านบาท โดยใช้แหล่งเงินจากเงินนำส่งรัฐที่กันไว้แล้วจำนวน 6,850 บาท 
นายวัชระ กล่าวว่า สาเหตุโรงงานยาสูบ ขอกันเงินนำส่งรายได้มาก่อสร้างโรงงานแห่งใหม่ เพราะการใช้แหล่งเงินทุนอื่นมีข้อจำกัดค่อนข้างมาก เนื่องจากโรงงานยาสูบยังไม่มีสถานะเป็นนิติบุคคลจึงไม่สามารถกู้เงินได้เอง ต้องผ่านกระทรวงการคลัง และที่สำคัญการขอกู้เงินจากสถาบันการเงินทำได้ยากเพราะอุตสาหกรรมบุหรี่มีความไม่แน่นอน รวมถึงสถาบันการเงินบางแห่งยังมีนโยบายไม่ปล่อยสินเชื่อให้กับธุรกิจที่กระทบต่อสุขภาพและความปลอดภัยของประชาชน อาจเกิดการต่อต้านจากสาธารณชน มีภาระดอกเบี้ยและค่าใช้จ่ายอื่นๆ ทำให้ต้นทุนผลิตและดำเนินงานสูง เสี่ยงต่อการแข่งขันกับบุหรี่ต่างประเทศ